รัฐบาลไทย-ข่าวทำเนียบรัฐบาล-คปภ. ขานรับมติ ครม. โดยอนุมัติกรมธรรม์ข้าวโพดเลี้ยงสัตว์และเบี้ยประกันภัยเรียบร้อยแล้ว พร้อมเดินหน้าบูรณาการพลังประชารัฐเร่งคุ้มครองความเสี่ยงภัยให้กับเกษตรกรไทยครบวงจร
วันศุกร์ที่ 26 ตุลาคม 2561
คปภ. ขานรับมติ ครม. โดยอนุมัติกรมธรรม์ข้าวโพดเลี้ยงสัตว์และเบี้ยประกันภัยเรียบร้อยแล้ว พร้อมเดินหน้าบูรณาการพลังประชารัฐเร่งคุ้มครองความเสี่ยงภัยให้กับเกษตรกรไทยครบวงจร
ตามที่คณะรัฐมนตรีมีมติเมื่อวันที่ 24 ตุลาคม 2561 อนุมัติการประกันภัยข้าวโพดเลี้ยงสัตว์ ตามโครงการสานพลังประชารัฐ เพื่อสนับสนุนการปลูกข้าวโพดหลังฤดูทํานา อัตราเบี้ยประกันภัยไร่ละ 65 บาท พื้นที่เป้าหมาย 2 ล้านไร่ ใน 33 จังหวัด
ดร.สุทธิพล ทวีชัยการ เลขาธิการคณะกรรมการกํากับและส่งเสริมการประกอบธุรกิจประกันภัย (คปภ.) เปิดเผยว่า ตามที่คณะรัฐมนตรีมีมติเมื่อวันที่ 24 ตุลาคม 2561 อนุมัติการประกันภัยข้าวโพดเลี้ยงสัตว์ ตามโครงการสานพลังประชารัฐ เพื่อสนับสนุนการปลูกข้าวโพดหลังฤดูทํานา อัตราเบี้ยประกันภัยไร่ละ 65 บาท พื้นที่เป้าหมาย 2 ล้านไร่ ใน 33 จังหวัด ครอบคลุมเกษตรกรผู้เอาประกันภัยประมาณ 150,000 ราย รวมวงเงินไม่เกิน 130 ล้านบาท จากงบประมาณรายจ่ายประจําปีงบประมาณ พ.ศ. 2561 งบกลาง รายการเงินสํารองจ่ายเพื่อกรณีฉุกเฉินหรือจําเป็น ให้กับธนาคารเพื่อการเกษตรและสหกรณ์การเกษตร (ธ.ก.ส.)
เพื่อเป็นการขับเคลื่อนนโยบายรัฐบาลดังกล่าว เลขาธิการ คปภ. ในฐานะนายทะเบียน ได้ให้ความเห็นชอบแบบและข้อความ กรมธรรม์ประกันภัยข้าวโพดเลี้ยงสัตว์ และอัตราเบี้ยประกันภัยแล้ว ตั้งแต่วันที่ 12 ตุลาคม 2561 โดยมีบริษัทประกันภัยที่เข้าร่วมโครงการแล้วจํานวน 14 บริษัท ได้แก่ บริษัท กรุงเทพประกันภัย จํากัด (มหาชน) บริษัท กรุงไทยพานิชประกันภัย จํากัด(มหาชน) บริษัท ซมโปะ ประกันภัย (ประเทศไทย) จํากัด (มหาชน) บริษัท ทิพยประกันภัย จํากัด (มหาชน) บริษัท เทเวศประกันภัย จํากัด (มหาชน) บริษัท นวกิจประกันภัย จํากัด (มหาชน) บริษัท ประกันภัยไทยวิวัฒน์ จํากัด (มหาชน) บริษัท ฟอลคอนประกันภัย จํากัด (มหาชน) บริษัท มิตซุย สุมิโตโม อินชัวรันส์ จํากัด สาขาประเทศไทย บริษัท เมืองไทยประกันภัย จํากัด (มหาชน) บริษัท วิริยะประกันภัย จํากัด (มหาชน) บริษัท ศรีอยุธยา เจเนอรัล ประกันภัย จํากัด (มหาชน) บริษัท อาคเนย์ประกันภัย จํากัด (มหาชน) และบริษัท แอกซ่าประกันภัย จํากัด (มหาชน) ซึ่งสามารถรับประกันภัยได้แล้ว
เลขาธิการ คปภ. กล่าวเพิ่มเติมว่า กรมธรรม์ประกันภัยข้าวโพดเลี้ยงสัตว์ตามโครงการสานพลังประชารัฐเพื่อสนับสนุนการปลูกข้าวโพดหลังฤดูทํานา ปีการผลิต 2561/62 สําหรับรายย่อย (ไมโครอินชัวรันส์) จะให้ความคุ้มครองตามแนวทางเดียวกับกรมธรรม์ประกันภัยข้าวนาปี โดยค่าสินไหมทดแทนกําหนดไว้ 1,500 บาทต่อไร่ สําหรับความเสียหายจากน้ําท่วมหรือฝนตกหนัก ภัยแล้ง ฝนแล้ง หรือฝนทิ้งช่วง ลมพายุหรือพายุไต้ฝุ่น ภัยอากาศหนาวหรือน้ําค้างแข็ง ลูกเห็บ ไฟไหม้ หรือภัยจากช้างป่า ยกเว้นความเสียหายจากศัตรูพืช หรือโรคระบาด ค่าสินไหมทดแทนจํานวน 750 บาทต่อไร่ โดยเบี้ยประกันภัยอยู่ที่ 65 บาทต่อไร่ (รวมอาการแสตมป์และภาษีมูลค่าเพิ่ม)
“สํานักงาน คปภ. พร้อมเดินหน้าขับเคลื่อนตามนโยบายรัฐบาล ซึ่งจะบูรณาการกับหน่วยงานที่เกี่ยวข้องทั้งภาครัฐและภาคเอกชน โดยจะปรับปรุงรูปแบบของโครงการ Training for the Trainers สําหรับการประกันภัยข้าวนาปีให้รวมการอบรมความรู้ในเรื่องการประกันข้าวโพดเลี้ยงสัตว์ตามนโยบายของรัฐเป็น Package เพื่อให้เกษตรกรชาวนาไทยให้มีความรู้ความเข้าใจ และเล็งเห็นความสําคัญของการประกันภัยมากยิ่งขึ้น อันจะส่งผลให้เกิดความต่อเนื่องและยั่งยืนในการปฏิรูปนโยบายการประกันภัยพืชผลชนิดอื่นๆ พร้อมจัดทําสื่อความรู้ในรูปแบบ Application เพื่อให้เกษตรกรสามารถเข้าถึงข้อมูลได้โดยง่ายและทั่วถึง นอกจากนี้ ในฐานะนายทะเบียนได้ให้ความเห็นชอบแบบ ข้อความกรมธรรม์ประกันภัย อัตราเบี้ยประกันภัยไปแล้วหลายแบบ อาทิ การประกันภัยทุเรียน การประกันภัยโคนม และอยู่ในระหว่างการจัดทําโครงการศึกษาวิจัยเรื่องกฎหมายแม่บทการประกันภัยพืชผลและผลิตภัณฑ์ประกันภัยพืชผลทางการเกษตรอื่นๆ เพื่อจะเพิ่มประสิทธิภาพของการนําระบบประกันภัยมาใช้ในการสร้างความมั่นคงในชีวิต และยกระดับรายได้ให้กับเกษตรกรไทย ด้วยการนําระบบประกันภัยไปช่วยลดความเหลื่อมล้ําทางด้านเศรษฐกิจของประชาชน” เลขาธิการ คปภ. กล่าวในตอนท้าย